DA Den Europæiske Unions Tidende CE 70/151

(2004/C 70 E/158)

SKRIFTLIG FORESPØRGSEL E-2873/03

af Jules Maaten (ELDR) til Kommissionen

(26. september 2003)

Om: Sodmåling i privatbiler; direktiv 92/55/EØF, 96/96/EF og 1999/52/EF

1. Er Kommissionen bekendt med de risici, som den i medfør af direktiv 92/55/EØF (1) (ændret i 1996, 96/96/EF (2) og i 1999, 1999/52/EF (3)) obligatoriske sodmåling medfører for både automekanikere og bilejere?

2. Er Kommissionen bekendt med, at sodmålingerne ikke blev udført i en periode i Belgien på grund af disse risici, og at disse målinger i Tyskland kun udføres hvert andet år? Derimod skal en nederlandsk bilejer have udført en sådan måling hvert år.

3. Er Kommissionen bekendt med, at den nederlandske regering ved gennemførelsen af disse direktiver har valgt en målingsmetode, som er særligt belastende for dieseldrevne biler med automatgear, da der ved denne test ikke efterlignes en normal vejsituation, hvorfor gearkassen belastes meget?

4. Er Kommissionen bekendt med, at der eksisterer en alternativ metode (hvor der anvendes en rullebænk) for den i Nederlandene obligatoriske sodmålingsmetode? Og at denne metode er dyrere, men meget mindre belastende for bilen?

5. Er Kommissionen bekendt med, at man i Tyskland efterhånden er begyndt at lave målinger ved hjælp af rullebænken?

6. Er Kommissionen enig i, at det faktum, at den nederlandske forbruger ikke har valgfrihed med hensyn til sodmålingsmetoden, udgør en hindring for det frie marked? Og er Kommissionen villig til at tage dette op med den nederlandske regering?

Svar afgivet på Kommissionens vegne af Loyola de Palacio

(6. november 2003)

Kommissionen er klar over, at der har været problemer med gennemførelsen af røg-testkravene i Rådets direktiv 1992/55/EF (4). Kommissionen har derfor foreslået en ændring ved Kommissionens direktiv 1999/52/EF (5). Dette direktiv tilpasser den oprindelige afprøvningsteknik og indfører krav om forhåndsindstilling (»pre-condition«) af motoren forud for afprøvningen. Dette krav har, så vidt Kommissionen ved, løst problemet med motorsvigt, og i Belgien foretages der da også sodmåling under den tekniske kontrol.

Rådets direktiv 96/96/EF (6) fastlægger minimumsstandarder, der skal overholdes af medlemsstaterne. I henhold til dette direktiv kan medlemsstaterne fastsætte hyppigere afprøvninger eller strengere tekniske krav for motorkøretøjer, der er indregistreret i landet selv, forudsat at disse kontrolstandarder ikke er strengere, end køretøjet er bygget til at opfylde. Følgelig har de nederlandske myndigheder ret til at kræve kontrol med privatbiler (og lette varevogne) hvert år, selv om direktivets mindsteinterval mellem afprøvningerne er sat til to år.

Sigtet med den tekniske kontrol af emissioner fra motorkøretøjer er at specificere, hvilke motorkøretøjer der er store forurenere, d.v.s. køretøjer, der forurener i et omfang, som ligger betydeligt over de foreskrevne niveauer. Denne tekniske kontrol skal være hurtig, enkel og omkostningseffektiv. Dens sigte er ikke at efterligne de faktiske forhold, men kun at identificere de køretøjer, der er slet vedligeholdt. Selv om det tyske udstødningstestningsudstyr måske er nærmere idealet, er det også forbundet med betydeligt højere udgifter. Følgelig er Kommissionen ikke af den anskuelse, at det er nødvendigt at harmonisere afprøvningsmetoderne efter den metode, der er indført fra tysk side.

(1) EFT L 225 af 10.8.1992, s. 68.

(2) EFT L 46 af 17.2.1997, s. 1.

(3) EFT L 142 af 5.6.1999, s. 26.

(4) Rådets direktiv 92/55/EØF af 22. juni 1992 om ændring af Rådets direktiv 77/143/EØF om indbyrdes tilnærmelse af medlemsstaternes lovgivning om teknisk kontrol med motordrevne køretøjer og påhængskøretøjer hertil (udstødninger).

(5) Kommissionens direktiv 1999/52/EF af 26. maj 1999 om tilpasning af Rådets direktiv 96/96/EF om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer hertil til den tekniske udvikling.

(6) Rådets direktiv 96/96/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer hertil.